เตรียมคลอดกม.กู้เงินป้องภัยธรรมชาติ
ครม.เล็งคลอดกฎหมายให้คลังกู้เงินป้องภัยธรรมชาติระยะยาว กิตติรัตน์ยันไม่เคยพูดจะกู้ 5 แสนล้าน
18 ต.ค. 2554

ครม.เล็งคลอดกฎหมายให้คลังกู้เงินป้องภัยธรรมชาติระยะยาว กิตติรัตน์ยันไม่เคยพูดจะกู้ 5 แสนล้าน
นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่าได้มีการเสนอในที่ประชุมคณะรัฐมนตรี (ครม.)ว่าควรออกกฎหมายใหม่ที่จะให้กระทรวงการคลังกู้เงิน เพื่อจัดการปัญหาภัยธรรมชาติระยะยาว ที่ไม่ได้เจาะจงเฉพาะอุทกภัย โดยคาดว่าจะต้องใช้งบหลายแสนล้านบาท ซึ่งจะต้องมีการตั้งคณะกรรมการและดึงผู้เชี่ยวชาญจากต่างประเทศ และต้องเป็นผู้เชี่ยวชาญที่นักลงทุนยอมรับ 
ส่วนกรณีที่มีข่าวว่าจะมีการกู้เงิน 5 แสนล้านบาทแก้น้ำท่วมนั้น นายกิตติรัตน์ยืนยันว่าไม่เคยพูดถึงตัวเลขดังกล่าวเลย หากจะมีการพูดถึงตัวเลข คงเป็นการพูดว่าหลายแสนล้านบาท ไม่ใช่ 5 แสนล้านบาท เพราะต้องใช้เวลาหลายสัปดาห์ในการหารือว่าควรวางกรอบวงเงินที่เท่าใด